钦定古今图书集成/明伦汇编/闺媛典/第330卷 > 赵括母
## 钦定古今图书集成/明伦汇编/闺媛典/第330卷 > 赵括母

按《史记赵奢传》：赵括自少时学兵法，言兵事，以天下
莫能当。尝与其父奢言兵事，奢不能难，然不谓善。括
母问奢其故，奢曰：“兵死地也，而括易言之。使赵不将
括则已，若必将之，破赵军者必括也。及括将行，其母
上书言于王曰：‘括不可使将’。王曰：‘何以’？对曰：‘始妾事
其父时为将，身所奉饭饮而进食者以十数，所友者
以百数，大王及宗室所赏赐者，尽以予军吏士大夫，
受命之日，不问家事。今括一旦为将，东向而朝，军吏
无敢仰视之者。王所赐金帛归藏于家，而日视便利
田宅可买者买之，王以为何如其父？父子异心，愿王
勿遣’。”王曰：“母置之，吾已决矣。”括母因曰：“王终遣之，即
有如不称，妾得无随坐乎？”王许诺。赵括既代廉颇，悉
更约束，易置军吏。秦将白起闻之，纵奇兵，佯败走，而
绝其粮道，分断其军为二，士卒离心。四十馀日，军饿，
赵括出锐卒自搏战，秦军射杀赵括。括军败，数十万
之众遂降秦，秦悉坑之。赵前后所亡凡四十五万。明
年，秦兵遂围邯郸，岁馀几不得脱。赖楚、魏诸侯来救，
乃得解邯郸之围。赵王亦以括母先言，竟不诛也。